О Б Р А З Л О Ж Е Њ Е

I. УСТАВНИ ОСНОВ ЗА ДОНОШЕЊЕ ЗАКОНА

Уставни основ за доношење овог закона садржан је у одредби члана 99. став 1. тачка 4. Устава Републике Србије, којом је прописано да Народна скупштина потврђује међународне уговоре кад је законом предвиђена обавеза њиховог потврђивања.

II. РАЗЛОЗИ ЗА ПОТВРЂИВАЊЕ УГОВОРА

Разлози за потврђивањe Уговора о гаранцији (Набавка возних средстава за Србија Воз) између Републике Србије и Европске банке за обнову и развој, који је потписан 31. октобра 2019. године у Београду (у даљем тексту: Уговор о гаранцији), садржани су у чињеници да је Европска банка за обнову и развој (у даљем тексту: EBRD) одобрила зајам од 100 милиона евра Акционарском друштву за железнички превоз путника „Србија Воз”, Београд (у даљем тексту: Србија Воз), као зајмопримцу, према Уговору о зајму (Набавка возних средстава за Србија Воз) који је такође потписан 31. октобра 2019. године (у даљем тексту: Уговор о зајму), уз услов да Република Србија гарантује за обавезе зајмопримцa.

Према одредби члана 5. став 2. Закона о јавном дугу („Службени гласник РС”, бр. 61/05, 107/09, 78/11, 68/15 и 95/18) Народна скупштина, између осталог, одлучује о давању гаранција, као и непосредном преузимању обавеза у својству дужника по основу дате гаранције.

Такође, Народна скупштина потврђује Уговор о гаранцији, као међународни уговор, у складу са одредбама члана 14. став 1. Закона о закључивању и извршавању међународних уговора („Службени гласник РС”, број 32/13).

Законом о буџету Републике Србије за 2019. годину („Службени гласник РС”, бр. 95/18 и 72/19) предвиђено је давање гаранције Републике Србије Европској банци за обнову и развој у износу до 100.000.000 евра по основу задужења Србија Воза за финансирање набавке електромоторних гарнитура за регионални саобраћај (у даљем тексту: Пројекат), што је био правни основ за закључивање кредитног аранжмана и давање државне гаранције у оквиру лимита утврђеног законом којим се уређује буџет Републике Србије.

Један од проблема у функционисању железничког саобраћаја у нашој земљи је недостатак савремених гарнитура електромоторних возова, техничка застарелост постојећих возних средстава, њихови високи трошкови експлоатације и низак проценат расположивости, што захтева значајнија улагања како из сопствених, расположивих средстава тако и из других извора финансирања, у виду кредитне подршке међународних финансијских институција и других билатералних зајмодаваца.

Да би одговорио захтевима конкуренције на тржишту транспортних услуга у путничком саобраћају и у циљу побољшања организације, квалитета и економичности превозних услуга, Србија Воз ће спровести набавку 18 нових електромоторних гарнитура коју ће финансирати из средстава овог зајма, одобреног уз државну гаранцију. На тај начин би се допринело превазилажењу наведених проблема, достизању европских стандарда у погледу техничких карактеристика, уз очекиване ефекте и користи за:

- боље повезивање, привредни раст и развој региона;

- већи удео железнице у структури различитих видова превоза;

- обезбеђење скраћеног времена путовања и константног квалитета услуге;

- организацију превоза прилагођеног потребама корисника;

- допринос очувању животне средине који се огледа у мањем броју возила у друмском саобраћају и у коришћењу еколошки повољнијег вида енергије;

- повећање прихода од превоза путника;

- смањење трошкова експлоатације и одржавања, рад са високим степеном поузданости и расположивости и са минималним трошковима животног циклуса.

Закључком Владе 05 Број: 48-7853/2019 од 8. августа 2019. године, утврђена је Основа за вођење преговора са Европском банком за обнову и развој (у даљем тексту: Банка) и одређен састав делегације Републике Србије (представници Министарства финансија, Министарства грађевинарства, саобраћаја и инфраструктуре и Србија Воза), што је резултирало постизањем договора око закључивања кредитног аранжмана.

Влада је Закључком 05 Број: 48-10663/2019 од 24. октобра 2019. године прихватила Извештај са преговора и Нацрт уговора о зајму и истовремено усвојила Нацрт уговора о гаранцији, након чега су оба уговора потписана 31. октобра 2019. године.

Потврђивање Уговора о гаранцији у Народној скупштини и континуирано важење државне гаранције, дате у корист Банке за измирење обавеза зајмопримца, предуслови су за исплату одобрених средстава и спровођење закљученог Уговора о зајму.

У циљу координације, управљања, праћења и оцењивања свих аспеката реализације Пројекта, зајмопримац ће у складу са пројектним задатком формирати Јединицу за реализацију Пројекта са адекватним ресурсима и особљем одговарајућих квалификација, коју ће до краја реализације Пројекта одржавати оперативном, на начин задовољавајући за Банку.

Поред средстава зајма, Банка ће одобрити и бесповратна средства техничке сарадње за ангажовање реномираних консултаната који ће пружати подршку Јединици за реализацију Пројекта и пратити процесе спровођења Пројекта.

Према одредбама Стандардних услова пословања Банке од 1. октобра 2018. године, које Банка примењује у својој пословној политици и пракси приликом одобравања зајмова клијентима уз државну гаранцију, овај зајам је одобрен под следећим финансијским условима:

* износ задужења 100.000.000 евра;
* период расположивости зајма је до 15. новембра 2023. године;
* очекивани рок за завршетак Пројекта је 31. јануар 2024. године;
* исплата средстава зајма вршиће се у траншама, чији је минимални износ 500.000 евра;
* период доспећа зајма је 15 година, укључујући период почека у трајању од 4 (четири) године тј. до 15. новембра 2023. године;
* датуми плаћања обавеза које доспевају по основу камате, провизије на неповучена средства и главнице су 15. мај и 15. новембар сваке године;
* зајмопримац ће зајам отплаћивати у 22 једнаке полугодишње рате, при чему је први датум отплате главнице 15. новембар 2023. године, а последњи 15. мај 2034. године;
* примена варијабилне каматне стопе једнаке референтној каматној стопи - шестомесечни ЕУРИБОР, увећаној за фиксну маржу од 1%, уз могућност да се каматна стопа фиксира ако се процени да је то повољнија опција са становишта управљања јавним дугом;
* предвиђена могућност превремене отплате, као и отказивања зајма у минималном износу од 3.000.000 евра, ако зајам подлеже варијабилној каматној стопи, односно 4.000.000 евра, ако зајам подлеже фиксној каматној стопи;
* провизија која се плаћа банци за неискоришћени део зајма од 0,5% годишње;
* приступна накнада која се једнократно плаћа банци из средстава зајма у износу од 1% (1.000.000 евра) од износа главнице зајма.

Уговором о гаранцији предвиђено је да Република Србија безусловно гарантује, као примарни дужник, а не само као гарант, уредно и благовремено плаћање свих доспелих износа и извршавање преузетих обавеза зајмопримца у складу са Уговором о зајму.

III. ОБЈАШЊЕЊЕ ОСНОВНИХ ПРАВНИХ ИНСТИТУТА И ПОЈЕДИНАЧНИХ РЕШЕЊА

Одредбом члана 1. овог закона предвиђа се потврђивање Уговора о гаранцији (Набавка возних средстава за Србија Воз) између Републике Србије и Европске банке за обнову и развој, који је потписан у Београду, 31. октобра 2019. године у оригиналу на енглеском језику.

Одредба члана 2. овог закона садржи текст Уговора о гаранцији (Набавка возних средстава за Србија Воз) између Републике Србије и Европске банке за обнову и развој, у оригиналу на енглеском и преводу на српски језик.

У одредби члана 3. уређује се ступање на снагу овог закона.

IV. ФИНАНСИЈСКЕ ОБАВЕЗЕ И ПРОЦЕНА ФИНАНСИЈСКИХ СРЕДСТАВА КОЈА НАСТАЈУ ИЗВРШАВАЊЕМ ЗАКОНА

За спровођење овог закона обезбеђиваће се средства у буџету Републике Србије.